- Hindi News
- National
- छात्रावास में प्रवेश के लिए रुपए नहीं थे, इसलिए खेल चुना, अब तीरदांजी में बनी पहचान
छात्रावास में प्रवेश के लिए रुपए नहीं थे, इसलिए खेल चुना, अब तीरदांजी में बनी पहचान
बचपनमें पढ़ाई के साथ खेतीबाड़ी की जिम्मेदारी। पढ़ाई करने के बाद छात्रावास में प्रवेश लेना चाहा, तो रुपए की कमी आड़े गई।
प्रवेश के लिए खेल चयन करने का विकल्प मिला। छात्रावास में प्रवेश और कुछ कर के दिखाने की जिद के चलते तीरदांजी करने का निर्णय लिया। अब मेहनत और लगन के बूते पर तीरदांजी में हूनर बोलने लगा है। ये कहानी है चूरू तहसील के गांव रामपुरा बास के इंद्रचंद स्वामी की। वर्ष 2010 के शुरुआती दौर की सभी बाधाएं पार करने के बाद इंद्रचंद वर्ष 2014 से अब तक राष्ट्रीय और अंतर्राष्ट्रीय प्रतियोगिताओं में 24 पदक जीत चुका। इंद्रचंद वर्तमान में एकलव्य तीरदांजी अकेडमी, झारखंड में तैयारी कर रहा है। स्नातक कर चुके इंद्रचंद ने 15 से 19 फरवरी, 2017 तक हुई आल इंडिया अंतर विश्वविद्यालय प्रतियोगिता में रजत पदक और 20 से 25, फरवरी तक महाराष्ट्र में हुई जूनियर स्तर की राष्ट्रीय प्रतियोगिता में टीम में कांस्य पदक प्राप्त किया।
तीरदांजी में उभरते सितारे इंद्रचंद स्वामी का कहना है कि उसके सामने चुनौती बड़ी थी। परिजनों और सहयोगियों ने मनोबल बढ़ाया, तो मंजिल आसान होती गई। बकौल इंद्रचंद वह रामपुरा बास का रहने वाला है और कक्षा एक से 10 तक की पढ़ाई गांव की ही स्कूल में की। पढ़ाई के साथ साथ उसे खेतीबाड़ी भी करनी पड़ती है। उच्च शिक्षा के लिए उसके पिता मुकनाराम ने जयपुर में राजस्थान स्कूल में उसका प्रवेश करवा दिया, लेकिन छात्रावास में रहने के लिए उनके पास रुपए नहीं थे। इसके बाद उसे सवाई मानसिंह खेल क्रीड़ा परिषद में रहने का मौका मिला, लेकिन उसमें रहने के लिए किसी एक खेल में प्रवेश लेने की शर्त थी। खेल के आधार पर फीजिकल परीक्षा लेकर प्रवेश मिलना था। उसने तीरदांजी को चुना और तीन महीने तक उसकी शारीरिक व्यायाम की परीक्षा ली जाती रही। तीन महीने बाद उसका शारीरिक व्यायाम परीक्षा में पांचवां स्थान मिला और उसके आधार पर छात्रावास में रहने के लिए चयन हुआ। अप्रैल 2010 से अक्टूबर, 2011 तक वह सवाई मानसिंह स्टेडियम में तैयारी करता रहा। इसके बाद तीरदांजी प्रशिक्षक लिंबाराम ने उसे सेल अकादमी की चयन प्रतियोगिता में शामिल होने की सलाह दी। उसने वर्ष 2011 में एकलव्य आर्चरी अकादमी में आकर चयन प्रतियोगिता में हिस्सा लिया और उसका चयन हो गया। इसके बाद उसने वर्ष 2013 में राष्ट्रीय प्रतियोगिताओं में हिस्सा लेना शुरू कर दिया। पहली सब जूनियर राष्ट्रीय प्रतियोगिता में उसे टीम में स्वर्ण पदक मिला। अकादमी के कोच राजेंद्र गुईया के मार्गदर्शन में तैयारी चलती रही और अब तक विभिन्न प्रतियोगिताओं में 24 पदक हासिल कर लिए। खेल में कुछ कर दिखाने की तमन्ना के चलते वह पिछले डेढ़ साल से घर नहीं आया।
tgl_Latn sot_Latn hin_Deva hin_Deva hin_Deva hin_Deva hin_Deva